钦定古今图书集成/历象汇编/庶征典/第186卷 > 王充论衡 > 《为留守进嘉禾表》张说
## 钦定古今图书集成/历象汇编/庶征典/第186卷 > 王充论衡 > 《为留守进嘉禾表》张说

臣某言：“臣闻天听自人，神和在德。代非乏瑞，罕遇开
泰之期；福不虚征，必俟休明之主。伏惟天册金轮圣
神皇帝陛下仁覆万灵，孝理四海，功莫高于尊祖，道
莫大于配天。严备郊禋，崇肃宗祀，秩百王之礼，兼六
代之乐。恩溢胶庠，训优更老，政每先于帝籍，役不紊
于农时。嘉气横游，祥风纷洒。腾文炜色，九光连合于”
贞明；逸辈殊伦，百宝骈滋于动植。臣今月日奉进旨，
告望凤台庆山醴泉之瑞。其日于山陵东柏城内，得
嘉禾一本。臣初见众苗亘垄，香颖垂秋，嘉玩繁滋，欲
观成粒，左右无识，拆以呈臣。异其绿叶缓舒，葱芒璧
秀，熟视奇状，乃知嘉祥，下则异亩合茎，上又同连双
穗。昔雍熙之代，政理之君，虽导出应时，而生不择地。
禾有托根神域，彰孝德之能深；吐秀寿宫，助粢盛之
丰洁。此盖睿诚通感，灵祐降祥，中古以来，未睹斯美。
臣籍庆宗枝，久沐星潢之润；躬持瑞颖，预奉天保之
符。忭悦之诚，倍兼恒品。